open-index/open-wikipedia-markdown huggingface dataset:
Arkeolog

En **arkeolog** er en person som jobber innen fagfeltet arkeologi. Yrket består i hovedsak i å utføre arkeologiske utgravninger eller registreringer for så å analysere funnene. Denne analysen inkluderer blant annet å plassere det arkeologiske materialet i en tidsmessig og romlig sammenheng, og å trekke slutninger basert på sammenligning med tidligere funn. Mange arkeologer er spesialister på et visst område som for eksempel steinalderstudier, historisk arkeologi, marinarkeologi, middelalderarkeologi eller osteologi. Andre spesialfelt kan for eksempel være arkeologisk teori, geografiske informasjonssystemer (GIS), feltarkeologi, konservering eller anvendelse av arkeologisk geofysikk. Sistnevnte spesialfelt kan gi økt kunnskap om strukturer under bakken på en inngrepsfri og skånsom måte.

Røttene til arkeologien som egen disiplin finner man i stor grad i den gryende antikvarismen på 1500–1600-tallet. 

## Utdanning
Det undervises i arkeologi og lignende fagfelt ved Universitetet i Oslo, Bergen, Trondheim og Tromsø. Den normerte studietiden til en bachelorgrad (BA eller BSc) innen arkeologi er tre år. Med denne utdanningen kan man også videreutdanne seg og ta en master- eller doktorgrad. I løpet av studietiden er det vanlig å jobbe som feltarkeolog i løpet av sommerhalvåret.

## Arbeid
I Norge er de fleste arkeologer som regel ansatt som forskere ved et museum, eller ved forvaltningsmyndighetene. De fleste arkeologene jobber innenfor forvaltning. Forvaltningsorganene i Norge er fylkeskommunene, som forestår de arkeologiske forundersøkelsene i forbindelse med reguleringsplaner, og de forskjellige landsdelsmuseene som er ansvarlige for de arkeologiske utgravningene. I landets middelalderbyer er det Byantikvarene som står for forarbeidet, mens Norsk Institutt for Kulturminneforskning (NIKU) står for utgravningene.

## Litteratur
Bruce G. Trigger *A History of Archaeological Thought*, Cambridge University Press, 2006.

## Eksterne lenker
* 
* Utdanning.no sin yrkesbeskrivelse av arkeolog
Transvaal

:*Se også [[Transvaal (koloni)|kolonien Transvaal]]*

**Transvaal** er en historisk provins i Sør-Afrika som eksisterte i perioden 1910 til 1994. Provinsen ble kolonisert av boere i 1836/37, ble uavhengig fristat i 1852, okkupert av britene i 1877 og ble i 1884 selvstendig under navnet Den sørafrikanske republikk.

Etter boerkrigen i 1902 ble provinsen atter en gang okkupert av britene, og kolonien Transvaal ble etablert. I 1907 var det en britisk kronkoloni.

Etter de første frie valgene i 1994 sluttet Transvaal å eksistere og ble delt inn i flere provinser: Gauteng, iMpumalanga, Limpopo og Bokone Bophirima.
Kronkoloni

**Kronkoloni** er en koloni direkte underlagt en monark.

Begrepet kommer fra engelsk, *crown colony*, og i britisk sammenheng ble betegnelsen tidligere brukt om britiske oversjøiske territorier, som var direkte underlagt regjeringen i London, uten å ha et lokalt forankret selvstyre slik andre kolonier kunne ha. Statusen som kronkoloni må ikke forveksles med kronbesittelser, som Kanaløyene og Man i Irskesjøen.

I britisk sammenheng ble begrepet benyttet fram til 1981 da Loven om britisk nasjonalitet omklassifiserte de gjenværende britiske koloniene som britiske oversjøiske territorier (oversjøisk ettersom Storbritannia er et øyrike). Fra denne tiden refererte betegnelsen kronkoloni særskilt til de kolonier som ble styrt direkte av en guvernør utpekt av den britiske monarken (noe som var tilfelle for Hongkong før 1997 da området ble overgitt til Kina), med eller uten assistanse av et form for regjeringsråd utpekt av guvernøren.

Bruken av kronkoloni når det gjelder tidligere norrøne/norske besittelser som Island, Færøyene og Grønland har ingen historisk berettigelse, det er i stedet vanlig å omtale disse som skattland eller Norgesveldet. Den norrøne koloniseringen av disse områdene kalles landnåm.

## Se også
* Liste over tidligere britiske kolonier

## Referanser
Episentrum

Et **episentrum** eller **episenter** er det punkt på jordoverflaten rett over eller under utgangspunktet for et jordskjelv eller en annen hendelse som påvirker Jordens overflate.

Ved jordskjelv er episenteret rett over hyposenteret, som er skjelvets utgangspunkt. Episenteret er senteret hvor jordskjelvet er på sitt kraftigste.

Ved atomvåpensprengning i luften eller på overflaten er episenteret rett under detoneringspunktet, mens ved sprengning under bakken ligger episenteret rett over detoneringspunktet. Det er her på episenteret skadeskalaen er på sitt høyeste.

*Episenter* brukes også i overført betydning om sentrum for en begivenhet.

## Referanser
Gregor VIII

**Gregor VIII** (**Alberto di Morra**) (ca. 1100–1187) var pave fra 21. oktober 1187 til sin død.

I 1172 deltok han som pavelig legat ved konsilet i Avranches, der Henrik II av England fikk absolusjon for mordet på Thomas Becket. 

Han døde av feber etter mindre enn to måneder som pave. Blant de embetshandlinger han rakk å utføre var en oppfordring til et nytt korstog, kjent som Tredje korstog (1187&ndash;1192).

## Referanser
Andreas Osiander

**Andreas Osiander** (født 9. desember 1498 i Gunzenhausen i Tyskland, død 17. oktober 1552 i Königsberg) var en tysk protestantisk teolog. På grunn av sine lærestandpunkter i teologiske spørsmål regnes han blant de såkalte filippistene.

## Liv og virke
Som katolsk prest i menigheten St. Lorenz i Nürnberg ble han tilhenger av Martin Luthers teologi. Sammen med venner som maleren Albrecht Dürer, rådsnotaren Lazarus Spengler, diplomaten og humanisten Willibald Pirkheimer og mestersangeren Hans Sachs fikk han gjennomført den protestantiske reformasjon i Nürnberg.

Hertug Albrecht av Brandenburg-Ansbach, stormester av Den tyske orden, kalte ham deretter til teologiprofessor ved det nyopprettede universitetet "Albertina" (grl. 1544) i Königsberg. Her ble Osiander forviklet i en disputt om et teologisk punkt som skulle vise seg å bli et kjernepunkt for den lutherske tro, nemlig læren om rettferdiggjørelsen. Den såkalte osiandriske strid stod på i årevis og førte til en splittelse innen den protestantiske bevegelse.

Osiander var i 1523 med på å bevirke at Albrecht av Brandenburg-Ansbach gikk over til lutherdommen.

Han var vel bevandret i hebraisk og var fortrolig med jødisk mystikk ("kabbala"). Som en engasjert venn av jødedommen engasjerte han seg når urett ble begått mot jøder – blant annet bekjempet han den utbredte ritualmordløgnen (om at jøder til tider bortførte kristne barn og drepte dem).

Han var en motstander av det som i luthersk teologi kalles "forensisk rettferdiggjørelseslære", og som var blitt den dominerende tenkning blant lutheranerne, som for eksempel Philipp Melanchthon og Konkordieboken). Det førte til at Osiander og hans tilhengere ble marginalisert i de lutherske kretser.

Osiander la seg også ut med mange, også med Luther og Melanchthon fordi han skrev et utførlig forord til *"De Revolutionibus Orbium Coelestium"*, det banebrytende verket til Nikolaus Kopernikus, og bidro til at verket utkom i Königsberg i 1543.

## Referanser
Hyposentrum

**Hyposenteret** (fra gresk*"hypo"* = under, derunder), også kalt **fokus**, av et jordskjelv er det punkt i jorden hvor et skjelv oppstår. Hyposenteret befinner seg direkte under episenteret på en dybde kalt *fokusdybden*.

Det nøyaktige punktet lar seg fastslå ved analyse av jordskjelvbølgene som registreres på seismiske stasjoner på jordoverflaten. Ofte unndrar jordskjelv seg en slik nøyaktig bestemmelse fordi de ikke lar seg fiksere til et enkelt punkt, det kan være en sammenhengende og samttidig forskyvning langs en bruddlinje. Da peiler man seg gjerne frem til et middelpunkt langs linjen. 

Ved fastsettelse av det punkt hvor en bombe eller meteoritt eksploderer i luften over eller under jordoverflaten eller havoverflaten blir av og til kalt *hyposentrum*, hvilket språklig sett er feil ordbruk.
Gammelsaksisk

**Gammelsaksisk**, også kalt **gammelnedertysk**, er et germansk språk. Det er den eldste form for nedertysk som er dokumentert. Det tilhører den vestgermanske språkgren, og er mest beslektet med anglo-frisiske språk. Det er dokumentert fra 700- og fram til 1100-tallet da det utviklet seg til middelnedertysk. Det ble snakket på nordvestkysten av dagens Tyskland og Nederland av saksiske folkeslag. Det er nært nok til gammel anglo-frisisk (i form av gammelfrisisk og angelsaksisk) at det i særskilt deltar i den kystgermanske (ingvaeonsk) nasale spirant-lov (*primärberührung*), det vil si vokalforlenge som kompenserte for tapet av en nasal. Se dissimilasjon.

På 400-tallet invaderte og innvandret den germanske stammen sakserne sammen med beslektede folk som anglere og jyder til Britannia, som til da hadde vært bebodd av britonere og romere. Etter denne emigrasjonen ble gammelsaksisk tale delt i to grener, angelsaksisk (også kalt gammelengelsk, talt i England) og nedertysk (talt på det europeiske fastlandet). I Tyskland benyttes *niederdeutsch* (nedertysk) eller *plattdeutsch* (plattysk) som generelle betegnelser for gammelsaksiske varianter som ble praktisert på tysk jord. I særskilt mening benyttes navnet for å referere til varianter som nedstammer fra gammelsaksisk. I tillegg finnes også den innfødte eller stedegne betegnelsen *neddersassisch* (nedersaksisk) for alle gamle gammelsaksiske varianter.

## Språkprøve
*Heliand*, avsnittet tilsvarer begynnelsen av annet kapitel i Lukasevangeliet.

:*Thô ward fon Rûmuburg rîkes mannes*
:*bar alla thesa irminthiod Octaviânas*
:*ban endi bodskepi obar thea is brêdon giwald*
:*cuman fon them kêsure cuningo gihuilicun,*
:*hêmsitteandiun sô wîdo sô is heritogon*
:*obar al that landskepi liudio giweldun.*
:*Hiet man that alla thea elilendiun man iro ôdil sôhtin,*
:*helidos iro handmahal angegen iro hêrron bodon,*
:*quâmi te them cnôsla gihue, thanan he cunneas was,*
:*giboran fon them burgiun. That gibod ward gilêstid*
:*obar thesa wîdon werold.*

## Litteratur
;Generelt
* Euler, Wolfram (2013): *Das Westgermanische - von der Herausbildung im 3. bis zur Aufgliederung im 7. Jahrhundert - Analyse und Rekonstruktion*, tysk med engelsk sammendrag, London/Berlin, ISBN 978-3-9812110-7-8.
* Rauch, Irmengard (1992): *The Old Saxon Language*. Berkeley Models of Grammar: Peter Lang Publishing.
* Ringe, Donald R. & Taylor, Ann (2014): *The Development of Old English - A Linguistic History of English*, **II**, ISBN 978-0199207848. Oxford.

;Historie
* Robinson, Orrin W. (1947): *Old English and its closest relatives*. Stanford: Stanford University Press.
* Helfenstein, Jacob (1901): *Comparative Grammar of the Teutonic languages*. Oxford: Forgotten Books.

## Referanser


## Eksterne lenker
* Einführung in das Altsächsische (PDF) ved  Roland Schuhmann hos *Internet Archive*
Kamerat

**Kamerat** brukes i dagligtale som synonym til *venn* eller *kompis*. Det kan også brukes i noe mindre personlig betydning som *arbeidskamerat*, *klassekamerat* og *romkamerat*. Her kan også nevnes det noe spøkefulle uttrykket *sengekamerat*, som vanligvis betyr sexpartner.

Ordet er også kjent som tiltaleord mellom kommunistiske og sosialistiske partifeller. I religiøs sammenheng var det tidligere forholdsvis vanlig at medlemmer av Frelsesarmeen omtalte hverandre eller titulerte hverandre som *kamerater*.

Ordet *kamerat* stammer fra italiensk og beskriver to personer som deler rom (fra latin *camera*, kammer).
Batticaloa (distrikt)

**Batticaloa** er et administrativt distrikt i Sri Lankas østprovins. Hovedstaden er byen Batticaloa (folketall beregnet til 84.600 i 2004). Nesten hele området er befolket av tamiler, den nest største befolkningsgruppen i landet. 

Distriktet dekker et område på 2.854 km². En beregning/fremskriving av folkemengen pr. 2004 lander på 508.400 innbyggere. Av noe større byer foruten provinshovedstaden kan nevnes Katankudi (36.200 innbyggere) og Eravur (22.654). 

Batticaloa-distriktet vender mot Bengalbukta i øst. I nord har det grense mot distriktet Trincomalee, mot vest mot Polonnaruwa og mot sør mot Ampara.  

Den 26. desember 2004 ble distriktet rammet av tsunamier utløst av en rekke undersjøiske jordskjelv langs en linje fra vest for Sumatra til Andamanene. (Se *[[Tsunamien i Indiahavet 2004]]*).
Tynset flyplass

**Tynset flyplass** ligger 6&thinsp;km sørvest for Tynset sentrum i Tynset kommune i Innlandet fylke. Flyplassen brukes hovedsakelig av Tynset flyklubb.

Tynset flyklubb, i samarbeid med Luftforsvaret, bygget i 1953 flystripen som en reserveflyplass. Den fremstår som en av landets beste gressbaner. Med dugnadsinnsats holdes banen oppe både sommer og vinter. Det er bygget klubbhus og tre hangarer som huser seks fly. Klubben eier ett fly, en fireseters Cessna. Tynset flyklubb, som er en av landets eldste, driver egen flyskole.

## Eksterne lenker
* [Tynset på norskeflyplasser.no](http://generator.firmanett.no/(or3q2xamejvziqz4vdaucf55)/generator.aspx?PID=176865&M=0&M=0/)
Arterie

**Arteriene** (norsk: Pulsårene) transporterer blod fra hjertet og ut i kroppen. De *systemiske* arteriene fører blodet fra venstre hjertekammer, gjennom *[[aorta]]* (hovedpulsåren/den store kroppspulsåren), og videre ut i kroppen, bortsett fra til lungene. *[[Lungepulsåre]]n*, som er kortere og har tynnere vegger, fører blod med et lavere trykk fra høyre hjertekammer og ut til lungene. Arterienes oppbygning er med på å jevne ut trykkforskjeller, slik at strømmen av blod holder et relativt konstant trykk på vei gjennom kroppen.

Arteriene leder (med et par unntak, (pulmonalis-/umbilikalisarteriene, dvs. lunge-/navlepulsårene)) oksygenmettet, lyst blod fra hjertet og ut i kroppen. De navngis etter den kroppsdelen de leder til, etter plassering i kroppen og/eller sitt utseende (og/eller er brukt fordi navngivningsmåtene gjerne kombineres med hverandre).

## Se også
* Blodtrykk
* Kransarterie
Midtmaradøla

**Midtmaradøla** er ei elv i Årdal kommune i Vestland fylke. Den starter som en breelv fra Midtmaradalsbreen og renner derfra sørøstover gjennom Midtmaradalen. Før elva munner ut i Utla danner den den rundt 350 meter høye Midtmaradalsfossen, som faller ned i Utladalen gjennom to separate løp.

## Referanser
Midtmaradalen

**Midtmaradalen** er en 6&ndash;7&thinsp;km lang og nesten snorrett dal sørøst i fjellområdet Hurrungane vest i Jotunheimen. Dalen ligger i Årdal kommune i Vestland. Den er en typisk U-dal, gravet ut av isbreen i siste istid.

Dalen er omkranset av høye topper &ndash; flere på over 2000 meter. Står en nede i dalen og ser oppover, i retning nordvest, har en Midtmaradalsryggen på venstre side og Maradalsryggen på høyre side. Lenger opp i dalen har en, fra venstre mot høyre, Midtmaradalstindane, Dyrhaugstindane, Skagastølstindane, og Maradalstindane. Mellom disse toppene ligger Midtmaradalsbreen, Skagastølsbreen, Slingsbybreen og &ndash; bak Maradalstindane &ndash; Maradalsbreen.

Øverst i dalen, ved foten av Storen, ligger Skagastølsbu. Stien fra Utladalen opp gjennom hele Midtmaradalen går opp til Skagastølsbu og over fjellet til Turtagrø.

Gjennom hele dalen renner elven Midtmaradøla, som munner ut i elven Utla der Midtmaradalen munner ut i Utladalen.

Av hensyn til villreinen ble T-merkene for stien i dalen fjernet i 1998.

## Referanser
Prosent

**Prosent**, representert ved tegnet **%**, betyr *hundredel* eller *per hundre*.  Én prosent er én hundredel av en gitt mengde. Eksempelvis vil én prosent av 100 være 1, én prosent av 1&nbsp;000 være 10, osv.

Prosenter angis som regel i intervallet null til hundre, men det er også mulig med negative prosenter ( −10 % av 42 er −4,2 ) og prosenter større enn hundre ( 200 % av 42 er 84 ).

Differansen mellom to prosentverdier har benevning prosentpoeng. Dette medfører blant annet at standardavviket til verdier målt i prosent skal ha prosentpoeng som benevning.

En enkel regneregel er at x % av y er det samme som y % av x. Dette følger av kommutativ lov.

## Beregning
Hvor mange prosent x er av y, beregnes slik: 
:p = \frac{x}{y} \cdot 100

Hvor mye p prosent av y er, beregnes slik:
:x = \frac{p}{100} \cdot y

## Typografi
I løpende tekst anbefaler det norske Språkrådet å skrive ut ordet *prosent* i stedet for å bruke prosenttegnet. Skal man bruke prosenttegn, for eksempel i tabeller, er det anbefalt å ha et helt mellomrom mellom tallet og prosenttegnet. I engelsk typografi er det vanlig å droppe mellomrommet mellom tallet og prosenttegnet, eventuelt å ha et lite mellomrom.

## Fallgruver
Prosentregning er ikke spesielt komplisert, men det finnes noen fallgruver å merke seg.

### Prosentvis endring
Det må skilles mellom *prosent av* en mengde og *prosentvis endring* av en mengde.
Eksempler:
*20 prosent av 500 er 100 
*20 prosent økning fra 500 er en økning fra 500 til 600
*500 redusert med 20 prosent er 400. Legger vi 20 prosent på disse 400 igjen, får vi ikke 500, men 480. Nå er det 400 som er utgangspunktet, ikke 500.

### Manglende referanse
En prosent krever som regel en referanse for å være nyttig. Når det for eksempel står «20 % mindre fett» på et matprodukt, er det ikke mulig å vite utfra dette utsagnet hvor mye fett det faktisk er i produktet. Når referansen ikke er oppgitt, gis det også rom for tolkning av betydningen av utsagnet. Er det 20 prosent mindre enn konkurrenten, 20 prosent mindre enn i fjor eller 20 prosent mindre enn anbefalt dagsbehov?

### Prosent og prosentpoeng
En endring i prosent og i prosentpoeng er som regel svært forskjellig. Se artikkelen om prosentpoeng.

## Se også
* Promille
* Prosentpoeng

## Referanser


## Eksterne lenker
* Utregning av prosent hos Prosent.no
Lunde flyplass, Nome

**Lunde flyplass, Nome** ligger langs idylliske Telemarkskanalen i Lunde i Nome kommune i Telemark. Flyplassen drives av Nome Flyklubb på leid grunn. Flyplassen ligger på sørsiden av Telemarkskanalen. Flystripa har en lengde på 700 x 25 meter (pluss 250 meter ekstra sikkerhetssone i vest). I månedsskiftet juni-juli arrangeres hvert år Wings and Wheels, Norges største fellestreff for bil, MC og fly.

## Eksterne lenker
* [Nome på norskeflyplasser.no](http://generator.firmanett.no/(or3q2xamejvziqz4vdaucf55)/generator.aspx?PID=176913&M=0&M=0/)

* Nome Flyklubb

* Wings and Wheels
Ampara (distrikt)

**Ampara** eller **Amparai** er et administrativt distrikt i Sri Lankas østprovins. Nesten hele området er befolket av singalesere, den  største befolkningsgruppen i landet. 

Distriktet dekker et område på 4.415 km². En beregning/fremskriving av folkemengen pr. 2004 lander på 605.400 innbyggere. 

Av noe større byer kan nevnes Kakmunai (98.700 innbyggere) og Amparai (18.300). 

Ampara-distriktet vender mot Bengalbukta i øst. I nord har det grense mot distriktet Batticaloa, mot vest mot Polonnaruwa, Kandy, Badulla og Monaragalla, og mot sørvest mot Hambantota.  

Den 26. desember 2004 ble distriktet rammet av tsunamier utløst av en rekke undersjøiske jordskjelv langs en linje fra vest for Sumatra til Andamanene. (Se *[[Jordskjelvet i Indiahavet 2004]]*).
Promille

**Promille** betyr *tusendel* eller *per tusen*. Én promille er altså én tusendel av en gitt mengde. Eksempelvis vil én promille av 1&nbsp;000 være 1, én promille av 10&nbsp;000 være 10 osv. Promille er en tiendedel av prosent og blir representert ved tegnet ‰.

HTML-kode for promilletegnet er *&amp;permil;* eller *&amp;#8240;*.

## Se også
* Alkoholpromille, oppgis gjerne i promille
* Salinitet, oppgis gjerne i promille

## Kilder
*matematikk.org - Trinn 1 - 4: Promille Besøkt 29. desember 2015
Trentino-Syd-Tirol

**Trentino-Sør-Tyrol** (italiensk: *Trentino-Alto Adige*, tysk: *Trentino-Südtirol*) er en autonom region i Nord-Italia. Den ligger mellom Alpenes hovedvannskille i nord, Gardasjøen i syd, Ortler- og Adamellofjellene i vest og Dolomittene i øst. Regionen har 13&nbsp;600&nbsp;km² og 980&nbsp;000&nbsp;innbyggere. Trento er regionens hovedstad, men deler funksjonen som forvaltningssete med Bolzano. Det fins to offisielle språk i regionen: italiensk (62 %) og tysk (34 %). I tillegg har ladinsk og zimbrisk status som offisielle språk i enkelte av regionens provinser eller kommuner.

Trentino-Sør-Tyrol består av to autonome provinser:
* det overveiende tysktalende Sør-Tyrol i nord; og
* det overveiende italiensktalende Trentino i syd.
Fra 1970-årene er mesteparten av regionens ansvarsområder overført til disse to provinsene.
Hovednæringene er landbruk (vin og frukt) samt turisme.

Regionens område var frem til slutten av første verdenskrig en del av fyrstegrevskapet Tirol og hørte dermed til Østerrike-Ungarn. Se Tyrols historie for flere detaljer.

## Se også
*Liste over Trentino-Sør-Tyrols presidenter

## Referanser


## Eksterne lenker
*
Krishna

**Krishna** regnes av de fleste hinduer som en av mange avatarer av hovedguden Vishnu. Mange har også Krishna som sin personlige guddom. Han er en av Indias aller mest populære guder og dyrkes over hele subkontinentet. 

Navnet Krishna kan på sanskrit bety «mørk», «sort» eller «mørkeblå». Han avbildes ofte med blå hudfarge.

Det fortelles at Krishna ble født som  sønn av den onde fyrste Kamsa's søster Devaki. En spådom fortalte at Kamsa skulle bli drept av hennes sønn, og fyrsten drepte derfor sønnene etter som de ble født, men Krishnas mor sendte   i hemmelighet gutten  til en landsby der han vokste opp blant gjeterne. 

Mange velkjente historier dreier seg om hans barndom og ungdom. Han var en uskikkelig gutt som elsket å stjele smør og melk. Fortellingene har likhetstrekk med barndomsfortellinger om Jesus: det impuslive barnet med overnaturlig opphav.

Krishna er likevel mest kjent for sine amorøse eventyr med gjeterjentene, gopiene.  Han spilte og sang og danset med dem alle i skogene, og hver av dem var sikker på at det var henne  han elsket høyest. Fremst av disse *gopi*ene var Radha som fortsatte å være hans elskerinne etter at han vendte tilbake til byen.

Etter å ha blitt voksen måtte Krishna oppfylle sin skjebne; han dro til sin onkels rike, drepte Kamsa og ble selv fyrste. I denne  rollen utkjempet han mange slag og drepte mange demoner.

Krishna er også kjent som vognføreren til Prins Arjuna under slaget ved Kurukshetra som omtales i Bhagavadgita.

## Se også
*ISKCON, også kjent som Hare Krishna-bevegelsen.
## Referanser


## Eksterne lenker
* Informasjonsside om krishna troen – www.krishna.no 
* Hare Krishna-samfunnet Shri Chaitanya Saraswat Math
Prosentpoeng

**Prosentpoeng** eller **prosentenhet** brukes til å angi den absolutte endringen mellom to prosentverdier. For eksempel er en endring fra 16 prosent til 20 prosent en økning på 4 prosentpoeng. Samtidig er det en relativ økning på 25 prosent, siden 4 er 25 prosent av 16. Prosentpoeng deles videre inn i basispunkter eller basispoeng, der 100 basispunkter er 1 prosentpoeng.

I sammenheng med meningsmålinger blir dette av og til omtalt feil. Man sier at oppslutningen til et parti går opp med 5 prosent når det egentlig er 5 prosentpoeng.

Det forekommer også ofte feil når det gjøres beregninger på målinger med prosent som benevning, som for eksempel vekst, avkastning eller medisinske mål som ejeksjonsfraksjon. Blant annet vil standardavviket til en slik måling ha benevnelsen prosentpoeng, men skrives ofte feilaktig med prosent. Dette er uheldig og forvirrende, siden standardavvik også kan måles i prosent av estimatet, såkalt relativt standardavvik.

Prosentpoeng forkortes på ulikt vis, som *pp.*, *p.p.*, *pstp.* eller *pst.p.*. Språkrådet anbefaler forkortelsen *pp.* - med punktum.

## Referanser
Werner Christie

Det finnes flere personer med navnet **Werner Christie**:

*Werner Christie (1746–1822), norsk lagmann, industrigründer.
*tollkasserer i Bergen, Werner Hosewinckel Christie (1785–1872), far til Christian Christie
* Werner Hosewinckel Christie (1877–1927), norsk professor, planteforedler.
* Werner Christie (1917–2004), norsk generalmajor, flyveress.
* Werner Christie (1949–), norsk helseminister 1992&ndash;1995, fylkeshelsesjef.
Romanske språk

**Romanske språk** er språkene som stammer fra latin. De utgjør en språkgruppe innenfor de indoeuropeiske språkene.

Da Romerriket vokste, ble folkelig latin innført i de landområdene som inngikk i riket. Språket utviklet seg imidlertid i mange forskjellige retninger, og det er disse dialektene som har blitt til dagens romanske språk.

De levende romanske språkene er:
* Portugisisk
* Galisisk
* Spansk (inkl. ladino)
* Aragonesisk
* Asturiansk
* Katalansk/valenciansk
* Oksitansk
* Fransk (inkl. gallo og vallonsk)
* Frankoprovençalsk
* Italiensk (inkl. korsikansk, siciliansk og napolitansk-kalabresisk)
* Lombardisk
* Venetiansk
* Normansk
* Piemontesisk
* Retoromansk
* Ladinsk
* Mirandesisk
* Friulisk
* Leonesisk
* Rumensk (inkl. arumensk, istrorumensk og moldovsk)
* Sardisk

Språkene som er nevnt i parentes blir delvis sett på som dialekter.

De romanske språk sammenfattes ofte etter lingvistiske og historiske kriterier i grupper.
Grensene mellom gruppene er imidlertid flytende, siden det nesten alltid fins dialekter som formidler mellom to romanske språk, selv på tvers av gruppene.
* Iberoromanske språk omfatter portugisisk, galisisk, spansk, leonesisk, aragonesisk og asturiansk.
* Galloromanske språk omfatter oksitansk, fransk, venetiansk, piemontesisk og frankoprovençalsk. Katalansk står i en mellomstilling mellom de ibero- og galloromanske språk (spesielt oksitansk).
* Retoromanske språk har blitt brukt for å sammenfatte retoromansk, ladinsk og friulisk, men det er svært omstridt hvorvidt denne sammenfatningen er berettiget.

## Utbredelse
Romanske språk snakkes over hele Vest-Europa og Sør-Amerika, samt deler av Nord-Amerika og Afrika. Det største romanske språket per. 2022 er spansk som tales 534 millioner mennesker verden over, noe som også gjør språket til verdens 4. største språk uavhengig språkgruppe.

## Likheter i romanske språk
Setningene i tabellen under viser et eksempel på at en del av vokabularet er likt mellom mange av de romanske språkene og dialektene. Setningen har akkurat samme mening på alle språkene.

## Språkgrener
De romanske språkene kan deles inn i 3 hovedgrener: vestromansk (fransk, italiensk, katalansk, oksitansk, portugisisk og spansk), østromansk (rumensk) og sardisk. Noen vil også inkludere italiensk i den østromanske grena selv om italiensk tradisjonelt tilhører vestromansk. Et eksempel på en viktig forskjell mellom vestromansk og østromansk er et skifte mellom bokstavene L og C. Tegnene *l*, *ll*, *lh* og *llh* i vestromansk blir i noen tilfeller til *c*, *cc*, *ch* og *cch* i østromansk. Da det f.eks. heter *œil* på fransk og *olho* på portugisisk så heter det *occhio* på italiensk og *ochi* på rumensk, og *velho* på portugisisk heter *vecchio* på italiensk og *vechi* på rumensk.

## Referanser
Bolzano

**Bolzano** (italiensk) eller **Bozen** (tysk; ladinsk *Bulsan*) er en by i den autonome regionen Trentino-Syd-Tirol i Italia. Bolzano er hovedstad og største by i den autonome provinsen Syd-Tirol, og deler oppgaven som regionshovedstad med Trento. Av byens befolkning på 94&nbsp;989 innbyggere (2001) snakker 73 % italiensk, 26 % tysk og 1 % ladinsk.

## Referanser


## Eksterne lenker
*
Turingtest

**Turingtest**, etter Alan Turing, er en test for å sjekke om en datamaskin kan utøve intelligent adferd. Alan Turing offentliggjorde i oktober 1950 en artikkel «Computing machinery and intelligence» i tidsskriftet *Mind* hvor han beskrev en test for å sjekke en maskins muligheter for å utføre en menneskelignende samtale, men det var først senere at testen fikk navn etter ham. 

Turingtesten er en adferdstest, hvor man sier at hvis maskinen opptrer intelligent, så er den også intelligent, med alt hva det innebærer. Påstanden har innebygde problemer, noe også Turing selv innrømmet. 

I enkelhet gikk Turingtesten ut på at et menneske («dommeren») kommuniserer med en datamaskin eller et annet menneske ved hjelp av kun tastatur og skjerm. Kommunikasjonen kan være om alle mulige tema, og vare mange timer. Dommeren kan ikke se om det er en maskin eller et menneske som skriver på den andre terminalen. Hvis dommeren ikke kan avgjøre om den eller det vedkommende kommuniserer med er en maskin eller et menneske, sier Turing at maskinen har bestått testen og må regnes som intelligent. 

Turing mente at den menneskelige hjerne hadde en hukommelse på ca. en milliard tegn og rundt en milliard operasjoner per sekund. Flere forskere mener i dag at dette var et estimat som lå minst en million ganger for lavt. Man regner nå ofte at menneskehjernen har 1016 (ti millioner milliarder) operasjoner per sekund og ca. 1016 biters lager. 

Det tidligere ble antatt at ingen maskin hadde klart å bestå Turing-testen. Imidlertid har nyere utviklinger innen kunstig intelligens utfordret denne oppfatningen. I 2024 viste en studie at GPT-4, en avansert språkmodell utviklet av OpenAI, ble oppfattet som menneskelig i 54% av tilfellene under en fem minutters samtale, noe som indikerer at GPT-4 kan passere Turing-testen under visse betingelser.  

Det er viktig å merke seg at det har vært tidligere påstander om at maskiner har bestått Turing-testen. For eksempel hevdet chatboten Eugene Goostman i 2014 å ha bestått testen ved å overbevise 33% av dommerne om at den var menneskelig. Denne påstanden ble imidlertid møtt med skepsis, og mange eksperter stilte spørsmål ved gyldigheten av resultatene og testens gjennomføring.  

Disse hendelsene illustrerer at mens enkelte AI-systemer har vist evne til å etterligne menneskelig samtale til en viss grad, er det fortsatt debatt om hvorvidt de virkelig oppnår menneskelig nivå av forståelse og bevissthet.

## Se også
* CAPTCHA
* Ideologisk Turing-test

## Referanser
Skøyte (båt)

En **skøyte** var opprinnelig en stor og kraftig sjekte med seil, opprinnelig spriseil. Skrogformen var spissgattet med utvendig ror, slik at roret er hengslet til akterstevnen og følger stevnens profil. Betegnelsen *skøyte* kom i bruk rundt 1800 fra nederlandsk: *schuit* og har sammenheng med ordet skute.

Skøytene var opprinnelig klinkbygde men ble kravellbygget etter ca 1883 da Colin Archer benyttet kravell i sine losskøyter med jernkjøl.

Disse ble også fra da av gaffelrigget og ble i 1892 modell for redningsskøytene.

Skroget er dypt og bredt og gjør en skøyte egnet til et bredt spekter av oppgaver langs den værharde kysten, frakt og fiske, lostjeneste og redningstjeneste. Losbåtene og redningsskøytene var forholdsvis komfortabelt innredet for at mannskapet kunne bo om bord over lengre tid. De tradisjonelle motorfiskeskøytene hadde en liten lugar forut, gjerne med ovn for varme og koking.

Etterhvert ble skøytene større, fikk motor, styrhus og hekken ble rundgattet, kalt krysserhekk, men betegnelsen skøyte ble beholdt. Redningsselskapet bruker ennå betegnelsen redningsskøyte om sine moderne båter, dette for å hedre de seilendre redningsskøytenes sjødyktighet.

Skøyter kan ha navn etter byggested som hvalerskøyte, risørskøyte og listerskøyte eller etter hovedformål som fiskeskøyte, sildeskøyte og makrellskøyte, sandskøyte og seilskøyte. Losskøytene og redningsskøytene som Colin Archer konstruerte og bygde er blitt legendariske.

## Referanser
Celestin III

**Celestin III** (**Giacinto Bobone**) (født ca. 1106 i Roma, død 8. januar 1198 i Roma) var pave fra mars/april 1191 til sin død.

## Adelig bakgrunn
Celestin tilhørte Boboni-Orsini-grenen av Orsinifamilien, en av de viktigste italienske adelsfamilier.

## Utdannelse
Han var god venn av Thomas Becket og hadde studert ved Sorbonne-universitetet i lag med Abelard, som han iherdig forsvarte mot Bernhard av Clairvaux' teologiske angrep.

## Prest
I 47 år var han diakon ved kirken Santa Maria in Cosmedin. Den 30. mars 1191 ble han valgt til pave, til tross for at han bare var diakon. Han ble presteviet 30. mars 1191 og antagelig bispeviet samme dag.

## Pave
Dagen etter sin utnevnelse til pave i 1191 kronet han den tysk-romerske keiseren Henrik VI. Henriks ambisiøse prosjekter voldte pave Celestin mange bekymringer, men han unnlot å gripe til ekskommunikasjon selv da Henrik tok Richard Løvehjerte til fange.  

I 1192 bekreftet Celestin statuttene til Den tyske orden. I desember 1196 tok han også «Det tyske Maria-hospital i Jerusalem» under sin beskyttelse.

Hans brev på eselskinn, datert 17. mars 1196, til domkapitlet i Nidaros, er Norges eldste pavebrev bevart i original. Her heter det blant annet: «Vi...forbyr på det mest bestemte at noen lekmann i eders bispedømme utøver kirkelig domsmakt eller hører og dømmer i saker som skal avgjøres av en kirkelig domstol...Gjør han det, skal han falle i den allmektige Guds og hans hellige apostlers Peters og Paulus' vrede...» Vanlige segl var av voks, men pavens segl, hans *bulla*, var av bly. 

I juni 1197 hadde kardinal Giovanni av Santa Prisca-kirken alt overtatt pavens plikter, bortsett fra utnevnelsen av biskoper. Celestin var såpass medtatt av sykdom at han kan ha ønsket å abdisere, og skal ha foreslått kardinal Giovanni av San Paolo som sin etterfølger, men de andre kardinalene avviste anmodningen som ville svekket deres hevdvundne rett til å utpeke den neste paven. Så formelt ble Celestin III sittende som pave frem til sin død i januar 1198. Han var da rundt 92 år gammel. 

Han er gravlagt i Laterankirken.

## Referanser


## Eksterne lenker
* The Cardinals of the Holy Roman Church
Matara (distrikt)

**Matara** er et administrativt distrikt i Sri Lankas sørprovins. Hele området er befolket av singalesere, den  største befolkningsgruppen i landet. 

Distriktet dekker et område på 1.283 km². En beregning/fremskriving av folkemengen pr. 2004 lander på 757.800 innbyggere. 

Av noe større byer kan nevnes Mātara (43.100 innbyggere, provinssetet) og Weligama (22.100). 

Matara-distriktet vender mot Indiahavet i sør. I vest har det grense mot distriktet Galle, mot nord mot Ratnapura, og mot øst mot Hambantota.  

Den 26. desember 2004 ble distriktet rammet av tsunamier utløst av en rekke undersjøiske jordskjelv langs en linje fra vest for Sumatra til Andamanene. (Se *[[Jordskjelvet i Indiahavet 2004]]*).
Språktypologi

**Språktypologi** er en grein av lingvistikken som studerer og klassifiserer språk etter grammatiske likheter, uten hensyn til genetisk slektskap. Målet er å beskrive og forklare de strukturelle likhetene og forskjellene i verdens språk.

Språktypologien deles inn i tre underdisipliner: kvalitativ typologi, som sammenligner språk og finner ulike strukturelle mønstre; kvantitativ typologi, som studerer fordelinga av de strukturelle mønstrene i verdens språk; og teoretisk typologi, som forklarer denne fordelinga.

## Eksterne lenker
* Association for Linguistic Typology
* World Atlas of Language Structures
Judogi

**Judogi** (eller bare *gi*) er en drakt for å trene judo. Den ble introdusert av judoens skaper Jigoro Kano i 1907. Den ble senere adoptert av andre japanske kampsporter, f.eks. karate og aikido.
En *gi* består av *[[uwagi]]* (jakke), *[[zubon]]* (bukse) og *[[obi]]* (belte). En *gi* er laget av bomull, og er som regel hvit. I konkurranser (shiai) har den ene deltageren blå *gi* og den andre *hvit*.

## Referanser


## Eksterne lenker
*
Singlesculler

**Singlesculler**  er en konkurranserobåt som er ca. åtte meter lang. Den ros av én person med to årer. Båtklassen er olympisk klasse for både kvinner og menn. Minimumsvekten til skroget er 14&nbsp;kg.

Norge har én olympisk mester i singlesculler – Olaf Tufte fra OL i Athen 2004 og OL i Beijing 2008. Singlesculler var på OL-programmet allerede under Sommer-OL i 1900.

Singlescullere brukes ofte som trening for roere i båter med flere personer. Dette på grunn av at det i singlescullere ikke er andre som skaper bevegelse i båten, og at man da lettere kan perfeksjonere teknikken. Av samme grunn brukes også singlesculler ofte som målestokk for å velge ut roere til større båter, da man enkelt kan måle de enkelte roere opp mot hverandre. 

## Se også
* dobbeltsculler
* toer uten styrmann
* firer uten styrmann
* dobbeltfirer
* åtter

## Eksterne lenker
*
Toer uten styrmann

**Toer uten styrmann** (2-) er en kapproingsbåt som ros av to personer med én åre hver. Båten er ca. 9,5 m lang. Klassen er olympisk for både kvinner og menn.

## Se også
* dobbeltsculler
* singlesculler
* firer uten styrmann
* dobbeltfirer
* åtter
Dobbeltsculler

**Dobbeltsculler** er en kapproingsbåt som ros av to personer med to årer hver. Båten er ca. 9,5 meter lang, og klassen er olympisk for både menn og kvinner. Første gang dobbeltsculler var på OL-programmet, var under Sommer-OL i 1904.

I dobbeltsculler er det også en lettvektsklasse for både kvinner og menn, det vil si at gjennomsnittsvekten for kvinner er maksimum 59 kg og for menn 72 kg. Minimumsvekten for en dobbeltsculler i internasjonale konkurranser er 52 kg.

## Se også

* singlesculler
* toer uten styrmann
* firer uten styrmann
* dobbeltfirer
* åtter

## Eksterne lenker
*
Firer uten styrmann

**Firer uten styrmann** (4-) er en kapproingsbåt som ros av fire personer med én åre hver. Båten er ca. 12,5 meter lang.

I Norge er det ikke tradisjon for kvinner å konkurrere i enårede båtklasser, mens disse båtklassene ros av både menn og kvinner internasjonalt. For denne båttypen er det en egen lettvektsklasse, der gjennomsnittsvekten for menn er maksimum 70 kg og for kvinner 57 kg. Den maksimale vekten til en enkelt roer i lettvektsklassen er for menn 72,5 kg og for kvinner 59 kg.

## Se også
* dobbeltsculler
* singlesculler
* toer uten styrmann
* dobbeltfirer
* åtter
## Eksterne lenker
*
Obi

**Obi** 帯 (japansk for «belte») er et bredt belte som brukes til kimono.

*Obi* kan også bety beltegrad til judo-gi og avarter av denne (for eksempel draktene (*gi*) som brukes i brasiliansk jiu-jitsu). Denne betydningen har vært brukt siden begynnelsen av 1900-tallet.

## Eksterne lenker
*
Åtter

**Åtter** er en kapproingsbåt som ros av åtte personer med en åre hver. Dette er den eneste båtklassen i internasjonal konkurranseroing som har «cox» (styrmann/-kvinne). Båten er ca. 17,5 m lang. Klassen er olympisk både for kvinner og menn.

## Se også
* dobbeltsculler
* singlesculler
* toer uten styrmann
* firer uten styrmann
* dobbeltfirer
## Eksterne lenker
*
Martin Schanche

**Martin Schanche** (født 1945) er en norsk tidligere motorsportsutøver som ble seks ganger europamester i rallycross. Schanche vokste opp i Leirpollen ved Tanafjorden nær Tana. 

## Rallycross
Bilsportlisensen tok han på Røssvoll motorstadion. Som 27-åring i 1972 debuterte Schanche i løpssammenheng, og i 1975 tok han sølv i isbane-NM. Fra 1976 til 2001 kjørte han rallycross, og ble FIA europamester i 1978, 1979, 1981, 1984, 1991 og 1995.

I 1978 ble det kåret en felles europamester for begge klassene, hvorav Schanche kjørte i klassen med restriksjoner og vant denne også året etter. De fire siste titlene ble vunnet i den gjeveste klassen, som da het divisjon 2.

Han startet å kjøre med en Prince i 1972, fulgt av Opel Kadett i 1972 til 1974 og deretter ti ulike Ford Escort fra 1974 til 1999. Så kjørte han en Opel Astra de tre siste årene i rallycross sirkuset. Han fikk tilnavnet "Mr Rallycross" og er kjent for sitt temperament. De fleste av premiene fra karrieren er utstilt på Galleri Martin i Tana. 

## Politiker
Parallelt med å være kommunestyrerepresentant for Fremskrittspartiet, tar Schanche tidvis også stilling til rikspolitiske anliggender, som for eksempel i spørsmål vedrørende ungdom, kultur og sport.

Ved kommunevalget i 2003 fikk han mye riksdekkende oppmerksomhet etter å ha slått til arbeiderpartipolitikeren Torgeir Micaelsen for åpne kameraer under en skoledebatt på Åssiden videregående skole i Drammen. Foranledningen var at han av Micaelsen og noen av Micaelsens kolleger ble kalt for «en feiging og svekling». 

Til Schanches ergrelse ble han etter denne episoden en hyppig parodiert personlighet i programposten Petremorgen på NRK P3.

## Referanser


## Eksterne lenker
* 
* 
*
Kari Traa

**Kari Traa** (født 28. januar 1974 på Voss) er en norsk freestyler. Hun begynte med skikjøring som treåring, og med freestyle som sekstenåring. Traa vant sitt første internasjonale skirenn i 1997, og har siden den gang blitt olympisk mester, vunnet sølv i OL, vunnet bronse i OL, vunnet den totale verdenscupen flere ganger og vunnet flere NM-titler.

Traa markedsfører sin egen kleskolleksjon. Hun startet bedriften Kari Traa AS i 2002, og spesialiserte seg da på luer. Etter hvert omfattet kolleksjonen hennes også T-skjorter, gensere, jakker, bukser og sokker. Kari Traa AS inngår som en av merkene i investorselskapet Active Brands AS. Kari Traas eierandel der er trolig rundt 3 prosent..

Hun har blant annet utdannelse fra Voss ungdomsskole, og det var denne klassen hun hadde med seg da hun var gjest i *[[Den store klassefesten]]* i 2005.

## Meritter
* OL i Torino 2006 – sølv i singlekjøring
* VM i Ruka, Finland 2005 – sølv i parallellkjøring
* VM i Deer Valley, USA 2003 – gull i parallellkjøring og singlekjøring
* OL i Salt Lake City 2002 – gull i singlekjøring
* VM i Whistler, Canada 2001 – gull i parallellkjøring og singlekjøring
* VM i Meiringen, Sveits 1999 – sølv i parallellkjøring og singlekjøring
* OL i Nagano 1998 – bronse i (singlekjøring)

Hun har også vunnet verdenscupen i freestyle sammenlagt tre sesonger og har tilsammen 39 førsteplasser i verdenscuprenn. I tillegg har hun vunnet ni norgesmesterskap.

I 2001 mottok hun Porsgrunds Porselænsfabriks Ærespris, og i 2006 ble hun kåret til Årets nynorskbrukar.

## Referanser




## Eksterne lenker
* 
* 
* 
*
Dobbeltfirer

**Dobbeltfirer** (4x) er en kapproingsbåt som ros av fire personer med to årer hver. Båten er ca. 12 m lang, og klassen er olympisk både for kvinner og menn.

## Se også
* singlesculler
* dobbeltsculler
* toer uten styrmann
* firer uten styrmann
* åtter
## Eksterne lenker
*
Pontdolgoch

**Pontdolgoch** (walisisk: *Pont-dôl-goch*) er en liten landsby i Powys i Wales. Den ligger ved veien A470, omtrent 3,2 km nordvest for Caersws. Elven Carno renner gjennom landsbyen.

Pontdolgochs stedsnavn betyr «bro [over] den røde engen».

Pontdolgoch hadde en pub og restaurant, «Talkhouse», inntil den stengte i 2010. 

## Historie

Det har vært menneskelig tilstedeværelse siden minst neolittisk tid (bondesteinalderen) eller tidlig bronsealdere ved oppdagelsen av et perforert køllehode (*mace-head*). Slike dekorerte køllehoder var symboler på makt og ble holdt av personer med status.

Den lille grenden Pontdolgoch kan ha begynt å utvikle seg i middelalderen, i nærheten av en kornmølle som utnyttet kraften fra elven Carno. Fra 1600-tallet og slutten av 1800-tallet ble den gradvis utvidet til å omfatte et sagbruk, en kornmølle og en ullmølle med tilhørende møllehus og arbeiderhytter. De kommende jernbanene tidlig på 1860-tallet hadde en viss innvirkning på den økonomiske utviklingen av Pontdolgoch og Llandinam, selv om virkningen var mest markert i Caersws. Pontdolgoch fikk også egen jernbanestasjon si 1863 tilknyttet Cambrian Line. Den var drift fram til den ble stengt i 1965. 

Nedgangen i ullindustrien tidlig på 1800-tallet økte fattigdommen på landsbygda, og for minske den sosiale elendigheten det bygget arbeidshus.

Det moderne landlige landskapet er preget av spredte gårder av varierende størrelse. Gressletter på bedre mark og grov beiting på åslandet er nå den dominerende arealbruken i hele området. Noe melkeproduksjon foregår fortsatt på lavereliggende terreng.

## Referanser


## Eksterne lenker
*
Ystradgynlais

**Ystradgynlais** er en by i det sørvestlige Powys, Wales. Byen vokste opp rundt jern-, kullgruve og klokkemakerindustri. Den ligger ved elven Tawe, og lå innenfor grensene til det tidligere grevskapet Brecknockshire. Byen hadde en befolkning på 4028 innbyggere i 2021. Samfunnet omfatter landsbyene Cwmtwrch, Abercraf og Cwmgiedd, med en befolkning på 8 270 i folketellingen i 2021; det er den nest største byen i Powys. 

Ystradgynlais var vertskap for den nasjonale kulturmønstringen Eisteddfod i 1954. Byen er et av de få stedene i Brecknockshire hvor det bor en høy andel walisisktalende. Ifølge folketellingen 2001 bor rundt halvparten av alle de walisisktalende i distriktet i Ystradgynlais. 

## Etymologi
Stedsnavnet Ystradgynlais, som betyr «dalen ved elven Cynlais» – Cynlais kan være et personnavn, eller stamme fra *cyn* («meisel») og *glais* («bekk») – er først registrert i 1372. 

## Historie

På 1600-tallet var det bare et par hus ved kirken og en pub (nå prestegården). I 1801 var det bare 993 innbyggere i byen som bodde i bare 196 hus. Det første dokumenterte skriftlige beviset på jernarbeid i området var i Ynyscedwyn og er fra en skjøte datert 1729. I 1750 var det sju smeltovner i Sør-Wales, hvorav én var selskapet Ynyscedwyn Ironworks.

Tynycoed-kapellet, som ligger mellom Ynyswen og Penycae, nær Ystradgynlais, ble først bygget i 1774 og gjenoppbygd i 1829.

Det første skriftlige beviset på kullgruvedrift i området identifiserte gruvedrift ved Waunclawdd i 1780. Mesteparten av kullet som ble gravd opp ble brukt i masovnene i jernverket. Innen 1790 var den fulle omfanget av mineralressursene i dalen bedre kjent, og man innså at for å utnytte disse fullt ut, ville forbedret transport være avgjørende.

Den største økningen i befolkningen var mellom 1821 og 1841. Dette sammenfaller med George Cranes ankomst og utviklingen av Ynyscedwyn Ironworks. Innen 1870 var byens industrielle utvikling i tilbakegang på grunn av ulike økonomiske faktorer, selv om kullgruvedriften fortsatte i området med noen få lette industrier.

I 1986 ble Ystradgynlais gjort til et lokalsamfunn; området var tidligere dekket av de to lokalsamfunnene Ystradgynlais Higher og Ystradgynlais Lower.

## Referanser


## Eksterne lenker
* 
* History of Palleg manor, Ystradgynlais
* History of Ystradgynlais and district
Galle (distrikt)

**Galle** er et administrativt distrikt i Sri Lankas sørprovins.

Større byer er Galle og Ambalamgoda. Matara-distriktet vender mot Indiahavet i sør. I nord har det grense mot distriktet Kalutara, mot nord mot Ratnapura, og mot øst mot Matara.

Den 26. desember 2004 ble distriktet rammet av tsunamier utløst av en rekke undersjøiske jordskjelv langs en linje fra vest for Sumatra til Andamanene.

## Se også
* Jordskjelvet og tsunamien i Indiahavet 2004

## Referanser


## Eksterne lenker
*
Honddu

**Honddu** (walisisk: *Afon Honddu*) er en elv i Black Mountains i Brecon Beacons nasjonalpark, sørøst i Wales. Eldre registrerte versjoner av navnet er formene *Hothenei* og *hodni*, som antas å inneholde adjektivet *hawdd* som for eksempel betyr «behagelig» eller «lett». Senere former som Honddye har gjennomgått metatese (omstilling) der *-ddn-* ble til *-ndd-*. Elven er over 24 km lang. Den renner ut i Usk ved sentrum i byen c i Powys. Elven har gitt Brecon sitt walisiske navn, Aberhonddu.

Den har sitt utspring i grevskapet Powys nær Gospel Pass ved toppen av den bratte dalen Vale of Ewyas, hvor den renner nedover. Den passerer sørover inn i Monmouthshire til den lille landsbyen Llanvihangel Crucorney, før den dreier nordøstover for å møte elven Monnow på punktet på grensen mellom Wales og England, hvor også denne elven plutselig endrer retning. Den eneste betydelige sideelven som møter Honddu er Nant Bwch, selv om en rekke mindre bekker renner nedover de bratte sidene av Vale of Ewyas for å øke elvens vannføring.

Det er sannsynlig at Honddu fortsatte i en sørlig retning forbi Llanvihangel Crucorney før siste istid, men siden har blitt omdirigert av tilstedeværelsen av en stor randmorene (ryggformet moreneavsetning) som strekker seg imponerende over dalen vest for landsbyen. Den sørvest-nordøstlige linjeføringen av både Honddu og Monnow ser ut til å være relatert til forløpet av den geologiske strukturen Neath-forstyrrelsen (*Neath Disturbance*), en gammel geologisk svakhet, som går gjennom dalen nord for fjellet Sugarloaf og videre mot Hereford.

Den øvre dalen av Honddu har den karakteristiske U-formen til en dal som er gjennomsyret av isbreer, selv om det ikke er klart hvor isen som skar denne dype grøften gjennom de østlige Black Mountains, oppsto. Den moderne Honddu er dermed noe av en mistilpasset elv. Det har blitt spekulert i at isbreer fra Wye-dalen invaderte Ewyas-dalen over Gospel Pass, selv om det ennå ikke er funnet bevis for noen morenejord som inneholder klastisk grus fra Midt-Wales i dalen som støtter denne påstanden.

Inne i dalen ligger ruinene av det tidligere nonneklosteret Llanthony Priory, en populær attraksjon for de mange besøkende til nasjonalparken. Mot den nedre enden av Ewyas-dalen ligger landbruksgrenda Cwmyoy med sin berømte «vridde» St Martin-kirke fra 1100-tallet, forvrengt av bevegelsen i åssiden den står på; hele grenda er bygget på et gammelt, og ikke helt sovende, jordskred.

## Referanser


## Eksterne lenker
*